26. ΒΑΣΙΛΙΚΟΝ ΔΙΑΤΑΓΜΑ της 12/21 Αυγ. 1948 Περί συστάσεως επταμελούς Επιτροπής κατά τας διατάξεις του Ν.Δ. 690/48. Έχοντες υπ’ όψει τας διατάξεις της παρ. 8 του άρθρ. 1 του υπ’ αριθ. 690/48 Ν.Δ/τος «περί συμπληρώσεως των περί σχεδίων πόλεων διατάξεων» ως και την υπ’ αριθ. 350/48 σύμφωνον γνωμοδότησιν του Συμβουλίου της Επικρατείας, προτάσει του Ημετέρου επί των Δημοσίων Έργων Υπουργού, απεφασίσαμεν και διατάσσομεν: Άρθρ.1.-«1.Η Ειδική Πολεοδομική Επιτροπή περί ης το άρθρ. 1 παρ. 8 του Ν.Δ. 690/48, συντίθεται εκ του Προϊσταμένου Οικισμού ως Προέδρου, εκ των Προϊσταμένων των διευθύνσεων α)Πολεοδομίας, β)Πολεοδομικών Μελετών, γ)Μελετών Οικιστικών Έργων, δ)Αρχιτεκτονικών Μελετών, ε)Κατασκευών και εκ του Επιθεωρητού Πολεοδομίας Αττικής. 2.Τα μέλη της Επιτροπής απόντα ή κωλυόμενα αναπληρούνται υπό των νομίμων αναπληρωτών αυτών εν τη υπηρεσία εκάστου. 3.Τον πρόεδρον της Επιτροπής απόντα ή κωλυόμενον αναπληροί εν τη Προεδρεία της Επιτροπής, ο Διευθυντής Πολεοδομίας». Το άρθρ. 1 αντικατασταθέν αρχικώς δια του Β.Δ. της 24 Νοεμ./10 Δεκ. 1953 αντικατεστάθη εκ νέου ως άνω δια του Β.Δ. της 9/31 Οκτ. 1959. Άρθρ.2.-Η Επιτροπή συνεδριάζει εις τόπον οριζόμενον υπό του Προέδρου αυτής και ευρίσκεται εν απαρτία εφ’ όσον παρίστανται 5 τουλάχιστον μέλη αυτής, εν οις απαραιτήτως  ο Πρόεδρος ή ο αναπληρωτής αυτού. Αι αποφάσεις της Επιτροπής λαμβάνονται κατά πλειοψηφίαν των παρόντων κατά την συνεδρίασιν μελών, εν ισοψηφία υπερισχυούσης της ψήφου του Προέδρου. Άρθρ.3.-Η Επιτροπή συνέρχεται εις συνεδριάσεις οσάκις κληθή προς τούτο υπό του Προέδρου αυτής. Της συντάξεως των πρακτικών, της διεκπεραιώσεως πάσης σχετικής υπηρεσίας, ως και των εισηγήσεων των θεμάτων εις την Επιτροπήν επιμελείται Τεχνικός υπάλληλος της 8ης Διευθύνσεως ή του Πολεοδομικού Γραφείου Αθηνών, οριζόμενος υπό του Υπουργού Δημοσίων Έργων. Εις τον αυτόν επί των Δημοσίων Έργων Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 